ศุลกากรรีดภาษีรถหรูเพิ่ม50ล้านบาท
กรมศุลกากรเดินหน้าเก็บภาษีรถหรูแจ้งราคาต่ำ ยืนยันไม่พบชื่อนักการเมืองเปิดบริษัทนำเข้ารถหรูเลี่ยงภาษี
7 ก.ย. 2555

กรมศุลกากรเดินหน้าเก็บภาษีรถหรูแจ้งราคาต่ำ ยืนยันไม่พบชื่อนักการเมืองเปิดบริษัทนำเข้ารถหรูเลี่ยงภาษี
นายสมชาย พูลสวัสดิ์ อธิบดีกรมศุลกากร กล่าวว่า การตรวจสอบผู้นำเข้ารถยนต์อิสระ หรือ เกร์ยมาร์เก็ต พบว่ามีการนำเข้ารถบนต์บางรุ่นแจ้งราคาสำแดงต่ำกว่าเป็นจริง ทำให้มีการเสียภาษีไม่ครบถ้วน ซึ่งกรมศุลกากรได้ให้ปรับเพิ่มราคานำเข้าเพิ่ม 10-20% ทำให้การเก็บภาษีเพิ่มขึ้นอย่างต่อเนื่อง จากก่อนหน้านี้เก็บได้เพิ่ม 20-30 ล้านบาท ปัจจุบันได้ภาษีเพิ่มถึง 50 ล้านบาท
"ราคาสำแดงนำเข้ารถหรูของเกร์ยมาร์เก็ต ใกล้เคียงความเป็นจริงมากขึ้น แต่กรมศุลกากรยังตรวจสอบต่อเนื่อง เพื่อให้แน่ใจว่าจะไม่มีการสำแดงต่ำอีก ซึ่งที่ผ่านมาได้รับความร่วมมือจากผู้นำเข้ารถเป็นอย่างดี" นายสมชาย กล่าว
อธิบดีกรมศุลกากร กล่าวว่า จากการตรวจสอบผู้นำเข้ารถยนต์อิสระจำนวน 60 บริษัท ไม่พบว่ามีรายชื่อนักการเมืองเป็นเจ้าของ ตามที่ สำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) ออกมาระบุว่า มีลูกนักการเมืองร่วมกับเพื่อนเปิด 6 บริษัท นำเข้ารถหรูจากประเทศอังกฤษเข้ามาในประเทศไทย
อย่างไรก็ตาม หาก ป.ป.ท. ส่งข้อมูลมาให้ทางกรมศุลกากร ก็พร้อมที่จะดำเนินการตรวจสอบ เพื่อให้เกิดความเป็นธรรมกับทุกฝ่าย